Nos Mercator decanus capelle Ducis et magister Albericus decanus Christianitatis Diuionensis notum facimus uniuersis presentes litteras inspecturis quod nos quasdam litteras sigillatas sigillo bone memorie Hugonis quondam ducis Burgundie uerbo ad uerbum legimus et diligenter inspeximus non abolitas non cancellatas nec in aliqua parte sui uiciatas quarum tenor talis est: Ad noticiam futurorum et ad memoriam preteritorum litteris adnotare signis et testibus confirmare iura possessionum decreuit sollertia prudentium hominum; hac excitatus auctoritate ego Hugo dux Burgundie diuina gratia potius inspirante disposui ecclesie Sancti Stephani Diuionensis satisfacere propter afflictiones et dampna que ei intuleram famulorum meorum incuria et magna magnorum negociorum meorum anxietate donaui igitur et in perpetuum libere concessi ecclesie Sancti Stephani quicquid iuris habueram in uilla et in potestate Quintiniaci scilicet regalem et ducalem iusticiam exercitus nostri et familie nostre hospitalitatem mareschatiam et omnem exactionem. Hanc igitur donationem fecit ex parte sua Guiardus de Fauerneio predicte ecclesie de omnibus his in presentia nostra; quam donationem laudaui et me deffendere fideliter et manutenere promisi. Testes sunt: Manasses archidiaconus Petrus decanus de Barro Uuido Rufus Nicholaus capellanus Guiardus predictus de Fauerneio Aymo Rufus Guillelmus miles de Oriul. Nos autem predicti decani Diuionensis predictis litteris a nobis diligenter inspectis et lectis presenti transcripto sigilla nostra apposuimus in testimonium predictorum. Actum anno Domini M° CC° quinquagesimo non mense iunio.